עודד פרח

**עודד פרח** (נולד באוקטובר 1964) הוא מתופף ומפיק מוזיקלי ישראלי. היה חבר בלהקות רעש והקליק.

## ביוגרפיה
פרח נולד וגדל בחולון. בעקבות עיסוקו של אביו, שהיה מרצה בכיר בבית ספר לרפואה בבאר שבע, עבר עם משפחתו ליישוב עומר. אחיו הוא התסריטאי והבמאי, אוהד פרח. כבר בגיל צעיר גילה פרח חוש קצב ומשיכה לתיפוף ובגיל 10, ולמשך 3 שנים, קיבל שיעורים במסגרת פרטית אצל המורה דוויד ריץ'.

## קריירה
פרח למד לימודי סאונד וטכנאות קול במכללה של יואב גרא ואת תחילת הקריירה המקצועית שלו בתעשיית המוזיקה עשה, החל מהמחצית השנייה של שנות ה-80, בתפקידי טכנאות קול באולפני ההקלטות, תחילה כעוזר טכנאי ב"טריטון", ואחר כך כטכנאי בית ב"המון". הוא לקח חלק, בין השאר, בעבודה על האלבומים: "חולם בהקיץ" ואפר ואבק של יהודה פוליקר, "דרך ארץ" של גידי גוב, "רק בן אדם" של שלום חנוך, "משירי אברהם חלפי" של אריק איינשטיין ויוני רכטר, "חום יולי אוגוסט" של שלמה ארצי (בו פרח גם שר קולות) ו"כמה פעמים ספרת עד עשר" של רפי פרסקי. בתחילת שנות ה-90 המשיך פרח לשמש כעוזר טכנאי, בין השאר, באלבומים: "כרטיס ללונה פארק" של שלמה ארצי ו"שבועיים בעיר זרה" של אריאל זילבר.

### להקת רעש
במקביל לעבודתו באותן שנים באולפני ההקלטות, הקים פרח, יחד עם אמיר קרטס (אותו הכיר באולפני "טריטון"), רע מוכיח וג'וני שועלי, את להקת רעש בשנת 1991. בתחילת 1992 הקליטה הלהקה אלבום לייב, מתוכו יצאו תקליטי השדרים, "שמש קופחת" ו"אהובתי", אך האלבום המלא נגנז. במהלך שנת 1993 ובראשית 1994 עבד פרח עם חבריו ללהקה על שני אלבומים במקביל: אחד של להקת רעש והשני, אלבום הסולו של חברו ללהקה, ג'וני שועלי. באלבום הבכורה של רעש, "רעש רק רעש. ק.", שיצא ב-1994, השתתף פרח עם חבריו ללהקה בעיבוד ובהפקה המוזיקלית, ניגן בתופים וכלי הקשה ושר. באלבומו של ג'וני שועלי, "האלף ואחד" (שיצא רק ב-1995), פרח היה המפיק המוזיקלי, ניגן בתופים ושר קולות. אף על פי שאלבום הבכורה של להקת רעש זכה להערכה רבה בקרב המבקרים ובקהילת המוזיקאים (בהם רמי פורטיס וענבל פרלמוטר), ואף כלל את השירים "לעיתים" ו"נוסע לבד", שזכו להשמעות רבות מאוד ברדיו, הוא לא הצליח מבחינה מסחרית והגיע למכירות של אלפים בודדים.

להקת רעש הקליטה עד לפירוקה עוד שני אלבומים, בהם פרח לקח חלק: בשנת 1996 הוציאה הלהקה (שכללה הפעם את אמיר קרטס, ג'וני שועלי וחיים לרוז) את אלבומה השני, "תמימות". באלבום זה פרח הלחין ועיבד עם חבריו ללהקה את כל השירים, ניגן בתופים ושר קולות. בשנת 2000 הוציאה הלהקה (הפעם כשלישייה: פרח, שועלי וקרטס) את האלבום, "אני זה לא אתה", אלבומה השלישי והאחרון, בו היה פרח אחראי לעיבודים ולנגינה בתופים, בס וקלידים, שירת קולות, תכנותים, הקלטות ובישולים.

לצד החברות בלהקה ועבודה משותפת עם אמנים נוספים, הקימו שועלי ופרח בסוף שנות ה-90 את הלייבל והאולפן, "רעש מהדרין", בו יצא גם אלבומם השלישי והאחרון.

#### לאחר הפירוק
בשנת 2001 התאחדו ארבעת חברי ההרכב הראשון של רעש, באופן חד פעמי, להופעה חגיגית לציון 13 שנה לחברת התקליטים שלהם, נענע דיסק.

בשנת 2019, שנה לאחר פטירתו של אמיר קרטס ממחלת הסרטן, הוציאו חברי להקת רעש אלבום כפול של הקלטות ישנות משנות ה-90 בשם, "בתוך הראש": "רעש 1", הקלטות מהופעה ב-1991, ו"רעש 5", הקלטות אולפן גנוזות מ-1995.

### להקת הקליק
בשנת 2010 הצטרף פרח אל חברי להקת הקליק, דני דותן, עובד אפרת ואלי אברמוב, כמתופף במקומו של חבר ההרכב, ז'אן ז'אק גולדברג, שנפטר ממחלת הסרטן ב-2006. במסגרת העבודה עם הקליק לקח פרח חלק בסיבוב הופעות האיחוד שערכה הלהקה ב-2011, ואף הצטלם לסרט הדוקומנטרי, "הקליק האחרון", שתיעד את סיפור הלהקה ואת סיבוב הופעות האיחוד. הסרט יצא ב-2013 והוקרן בבכורה בפסטיבל הסרטים הבינלאומי חיפה, ובהמשך בערוץ 8 ב-HOT. בחודש יוני 2015 הוציאו הקליק את אלבומם האחרון, "אני לא בפסקול", בו השתתף פרח (יחד עם חבריו ללהקה) בעיבודים ובנגינת תופים.

### עבודה כמפיק מוזיקלי
במהלך שנות ה-90, ובאופן משמעותי יותר החל מהמחצית השנייה של אותו עשור, עם הניסיון והידע המקצועי שצבר בעבודה באולפנים, הפך פרח לנגן ולמפיק מבוקש בתעשיית המוזיקה המקומית.

ב-1994, השתתף פרח באלבום הבכורה של דנה ברגר, כשותף בעיבודים (עם דנה ברגר, רע מוכיח, ג'וני שועלי וברי סחרוף) ובנגינת תופים. ב-1995 הפיק פרח מוזיקלית את האלבום השני של עמיר לב ואת האלבום, "חם על הירח", של ברי סחרוף, בו השתתף גם בעיבודים, בנגינת תופים ובכתיבה והלחנה של השיר "יהלום" (יחד עם דן תורן, חיים לרוז, אורן לוטנברג, וסחרוף עצמו).

ב-1996 השתתף פרח בפסקול הסרט "קלרה הקדושה, שהלחין ברי סחרוף, בו לקח חלק בנגינת תופים ובעיבוד השירים "חם על הירח" ו"הניצוץ" ובקטעים האינסטרומנטליים: "מסדרון", "המכונית האדומה" ו"חסידה".

ב-1998 ניגן פרח בתופים באלבום, "מסמרים ונוצות", של מיכה שטרית, בפעם בחיים של עמיר לב וב"אין חלום אחר" של נימרוד לב (בו היה שותף בעיבודים יחד עם חמי רודנר ונמרוד לב עצמו). שיתוף פעולה משמעותי יותר היה לו בעבודה על אלבומו של ברי סחרוף, "נגיעות", שיצא גם באותה השנה. באלבום זה לקח פרח חלק יחד עם סחרוף ונגני האלבום בכתיבה והלחנה של השיר "ארץ זרה", והשתתף בעיבודים של השירים "ככה זה לאהוב אותך", "כמעיין המתגבר", ו"עוד חוזר הניגון". עוד באותה השנה השתתף פרח יחד עם חבריו ללהקת רעש (שועלי, קרטס ולרוז) בהפקה המוזיקלית ובנגינה, באלבום, "האחרון שבעם", של היוצר החסידי עדי רן.

במהלך שנות ה-2000 המשיך פרח לקחת חלק בתפקידים שונים (מעבד, מפיק ונגן תופים) בעבודה על אלבומים של אמנים רבים, בהם: אלבום הבכורה של שרון רוטר, שני אלבומיה הראשונים של אפרת בן צור, "מתוק שחור" של שילה פרבר, שני אלבומים של סיוון שביט, "עיר" של שלומי שבן, "הרי את" של אסף אמדורסקי ו"הכל כאן" של עמיר לב.

שיתוף פעולה פורה במיוחד יש לפרח, לאורך כמעט שני עשורים, עם הזמר נעם רותם, איתו עשה בשנת 2004 את "חום אנושי", אלבום הבכורה שלו, אחרי התפרקות להקת קרח 9, ב-2008 את החידוש לשיר של יובל בנאי, "מכת שמש" (עבור הפרויקט "עבודה עברית") וב-2021 את "מעגל האור" (בו שימש כיועץ אמנותי).

בשנת 2016 לקח פרח חלק בהפקה של אלבום משיריו של ולדיסלב שלנגל, "שני אדונים בשלג – שירי גטו ורשה", שהוציאו חברי ההרכב אל המשורר. 

בשנת 2022 יצא האלבום, "בשעות הקרות", של אביב מארק, בו השתתף פרח יחד עם שורה ארוכה של אמנים וחברים של מארק, ובהם: מאור כהן, יהלי סובול, יובל מנדלסון, אור אדרי, רם אוריון, ג'נגו ולהקת המפשעות.

בשנת 2024 השתתף פרח בנגינה באלבומה הרביעי של שירה ויזל, "זאת לא רק אני", ולקח חלק גם בעבודה כמפיק ונגן באלבום, "הד כוכבים", של מוטי ביקובסקי (איתו עבד עוד קודם על האלבום, "בחוץ שקט").

## דיסקוגרפיה
### עם להקת רעש
* רעש רק רעש. ק. (1994)
* תמימות (1996)
* אני זה לא אתה (2000)
* בתוך הראש, אלבום כפול המכיל הקלטות ישנות של הלהקה (2019)
:רעש 1 (הקלטות מ־1991)
:רעש 5 (הקלטות מ־1995)

### עם להקת הקליק
* אני לא בפסקול (2015)

### אלבומים בהפקתו
* עמיר לב, האלבום השני – עמיר לב (1995)
* חם על הירח – ברי סחרוף (1995)
* האלף ואחד – ג'וני שועלי (1995) 
* מלכת הפלקט, האלבום הראשון (1999)
* אפרת בן צור, האלבום השני (2006)
* הכל כאן – עמיר לב (2009)
* אל המשורר - שני אדונים בשלג – שירי גטו ורשה, אלבום משיריו של ולדיסלב שלנגל (2016)

### הקלטות נוספת בהם השתתף (רשימה חלקית)
* ביקיני, האלבום הראשון – צמד ביקיני (1995)
* קלרה הקדושה, פסקול הסרט – ברי סחרוף (1996)
* מסמרים ונוצות – מיכה שטרית (1998)
* פעם בחיים – עמיר לב (1998)
* אין חלום אחר – נימרוד לב (1998)
* נגיעות – ברי סחרוף (1998)
* האחרון שבעם – עדי רן (1998)
* צוללת – אפרת בן צור (2001)
* שרון רוטר, האלבום הראשון (2003)
* חום אנושי – נעם רותם (2004)
* מתוק שחור – שילה פרבר (2006)
* וניל – סיון שביט (2006)
* עיר – שלומי שבן (2007)
* הרי את – אסף אמדורסקי (2008)
* בניינים נמסים – סיון שביט (2010)
* בחוץ שקט – מוטי ביקובסקי (2015)
* מעגל האור – נעם רותם (2021)
* בשעות הקרות – אביב מארק (2022)
* זאת לא רק אני – שירה ויזל (2024)
* הד כוכבים – מוטי ביקובסקי (2024)

## קישורים חיצוניים

*  (מאתר MOOMA - המוזיקה של ישראל)

## הערות שוליים

קטגוריה:מוזיקאים ישראלים
קטגוריה:מתופפים ישראלים
קטגוריה:מעבדים מוזיקליים ישראלים
קטגוריה:מפיקים מוזיקליים ישראלים
קטגוריה:ישראלים שנולדו ב-1964